b'\n_START_ARTICLE_\nMilvokis\n_START_SECTION_\nIstorija\n_START_PARAGRAPH_\nPirmieji europie\xc4\x8diai, pasiek\xc4\x99 rajon\xc4\x85, buvo Pranc\xc5\xabzijos misionieriai ir kaili\xc5\xb3 prekybininkai. 1818\xc2\xa0m. pranc\xc5\xabz\xc5\xb3 Kanados tyrin\xc4\x97tojas Solomon Juneau apsigyveno rajone, ir 1846\xc2\xa0m. sujung\xc4\x97 D\xc5\xbeuno miest\xc4\x85 su dviem kaimyniniais miestais, kad \xc4\xafkurt\xc5\xb3 Milvokio miest\xc4\x85. D\xc4\x97ka daugelio emigrant\xc5\xb3 i\xc5\xa1 Vokietijos ir kit\xc5\xb3 \xc5\xa1ali\xc5\xb3 gyventoj\xc5\xb3 skai\xc4\x8dius labai i\xc5\xa1augo jau nuo 1840\xc2\xa0m. Iki 1960\xc2\xa0m. miestas labai spar\xc4\x8diai augo. V\xc4\x97liau gyventoj\xc5\xb3 skai\xc4\x8dius \xc4\x97m\xc4\x97 ma\xc5\xbe\xc4\x97ti d\xc4\x97l balt\xc5\xb3j\xc5\xb3 migracijos \xc4\xaf priemies\xc4\x8dius. D\xc4\x97l nauj\xc5\xb3 kompanij\xc5\xb3 at\xc4\x97jimo ir miesto ekonomikos sustipr\xc4\x97jimo, XXI a. pr. gyventoj\xc5\xb3 skai\xc4\x8dius v\xc4\x97l prad\xc4\x97jo augti.\n_START_SECTION_\nLietuviai\n_START_PARAGRAPH_\nXIX a. pabaigoje Milvokyje prad\xc4\x97jo kurtis lietuviai. Apie 1907\xe2\x80\x931908\xc2\xa0m. kunigas A. Balinskas \xc4\xafk\xc5\xabr\xc4\x97 \xc5\xa1v. Kazimiero draugij\xc4\x85, o 1911\xc2\xa0m. \xc5\xa1v. Jurgio parapij\xc4\x85 ir draugij\xc4\x85. Prie parapijos veik\xc4\x97 choras. 1913\xc2\xa0m. pastatyta \xc5\xa1v. Jurgio ba\xc5\xbeny\xc4\x8dia, kuri netrukus pervadinta \xc5\xa1v. Gabrieliaus vardu. XX a. prad\xc5\xbeioje Milvokyje susik\xc5\xabr\xc4\x97 daug Amerikos lietuvi\xc5\xb3 organizacij\xc5\xb3 skyri\xc5\xb3. 1920\xc2\xa0m. \xc4\xafsteigtas dail\xc4\x97s b\xc5\xabrelis. Lietuvai atk\xc5\xabrus valstybingum\xc4\x85, Milvokio lietuviai rinko l\xc4\x97\xc5\xa1as valstybei, jos organizacijoms paremti. Nuo 1948\xc2\xa0m. parapij\xc4\x85 administruoja marijonai. Po Antrojo pasaulinio karo kasmet vykusio festivalio Folk Fair metu Milvokio lietuviai pristatydavo lietuvi\xc5\xb3 tautinius \xc5\xa1okius, dainas, valgius, reng\xc4\x97 parodas. Milvokio muziejuje \xc4\xafkurta nuolatin\xc4\x97 lietuvi\xc5\xb3 ekspozicija\xc2\xa0\xe2\x80\x93 lietuvi\xc5\xb3 sodybos kambarys. Vietos lietuviai kasmet rengia Vasario 16-osios min\xc4\x97jim\xc4\x85. XXI a. pr. mieste gyveno kelios de\xc5\xa1imtys lietuvi\xc5\xb3.\n_START_SECTION_\nSportas\n_START_PARAGRAPH_\nPopuliariausia sporto \xc5\xa1aka Milvokyje\xc2\xa0\xe2\x80\x93 krep\xc5\xa1inis. \xc5\xbdymiausias krep\xc5\xa1inio klubas\xc2\xa0\xe2\x80\x93 NBA rungtyniaujantis Milvokio \xe2\x80\x9eBucks\xe2\x80\x9c. Beisbolo klubas \xc5\xbeaid\xc5\xbeia auk\xc5\xa1\xc4\x8diausioje JAV profesional\xc5\xb3 lygoje Major League Baseball, ledo ritulio klubas Milwaukee Admirals\xc2\xa0\xe2\x80\x93 Amerikos ledo ritulio lygoje. Taip pat kultivuojamas futbolas, dvira\xc4\x8di\xc5\xb3 sportas, kriketas bei kitos sporto \xc5\xa1akos.'